اِدءَ زَھر شھد ءِ تام انت اِدءَ آپ ھم شراب انت
منی دوست ءِ ھلک ءِ راہ ءِ گُلیں جورھم گلاب اِنت
تئی زُلپ شپ مِسال انت تئی شار سُھب رنگ انت
اے دلانی چپ ءُ راست انت اے نگاہ ءِ پیچ ءُ تاب اِنت
وتی شئیر ءِ لبزے لبز ءَ مں جھان ءِ دِل کماتگ
منی دوست بے مِسال اِنت منی درد لا جواب انت
برےروک کن ایں مں یاتے  برے زھیر ءِ ماندار ایں
منی کُل ءِ بے چِراگی مئے شپانی ماہ تاب اِنت
اے منؔیر مھر ءِ راہ انت اِدءَ چاپ بیت دو دستاں
گُل ءِ نازاں من شُماراں منی درداں گُل ھِساب اِنت
منیر مومن
بہار سؤت کماہــــــــــاں بہ بیت ءُ تو بیائے
پتو اے دل منی راہـــــاں بہ ببت ءُ تو بیائے
گوں ارساں میناں من امروز ءِ شاده ءُ رنگاں
ہــــزار درد نــــــــــگاہـــــاں بہ بیت ءُ تو بیائے
ابـــــــیتکیں گوات ءِ گُشان ءَ مہ بند اہوالاں
کســــــے چہ شہر ءَ دراہاں بہ بیت ءُ تو بیائے
اے دُوری ءِ درئــــیں رنجاں کناں من نازینکے
کُلی یــــــــے سبزکیں شاہاں بہ بیت ءُ تو بیائے
منــــــــــیر اے وہـــــد وتا داں کدی بکنت مُلما
تــــــــــگِرد ءَ اُمــــبر ءِ پتاہاں بہ بیت ءُ تو بیائے